[{"text_idx": "#000000", "text": "Musika talde bat sortzen duzunean, nekez imajinatuko duzu zenbat emozio sortuko dizkizun agertokira igotzeak."}, {"text_idx": "#000001", "text": "Gure kasuan, erromeria izanda, inork ez liguke esango orain 12 urte Oxabik hainbeste emango zigunik, musikalki eta are gutxiago pertsonalki."}, {"text_idx": "#000003", "text": "San Mames zelaian bi aldiz izan gara milaka pertsonaren begiradapean jo eta kantuan, Gure Esku Dagoren ia urteroko amaiera-jaietan ere izan gara kontzertuak eskaintzen Durangoko Landakon hasi eta Bilboko Areatzan hainbat gonbidaturekin batera amaituta, zenbat jaialdi, Gaztetxe, Ibilaldia, Kilometroak... eta gure hizkuntza zein kulturaren aldeko zenbat jai txiki eta handitan izan garen. Ai ama! Ezin denak testura ekarri, baina denak doaz bizitzaren motxilatxora... Eta motxila handitzen doa kontzertuz kontzertu."}, {"text_idx": "#000004", "text": "Baina zalantza gabe, eta aurretik eskainitako ehunka saioak gaitzetsi barik, kontzerturen batek gure motxilan leku nabarmena izango duenik bada, atzo Gernikan minbizia duten haurren alde eskaini genuen hori izango da."}, {"text_idx": "#000005", "text": "Musikaren adierazpenik zoragarrienak batu gintuen atzo Gu be zuek gara lemapean, zeinetan Gatibu, Hesian, Vendetta, ETS, Gozategi, Betagarri, Txapelpunk eta beste hainbat taldeko musikarirekin batera elkartasun kontzertua eskaini genuen. Jarraituko dugu gure eskubideen, hizkuntzaren eta kulturaren alde elkartzen, baina ezingo genituzke horiek egin bizitza bera aldarrikatu gabe."}, {"text_idx": "#000007", "text": "Elkartasunak egiten gaitu handi. Eta ezin begiak negar malkoz bustirik eskerrak eman gabe amaitu. ESKERRIK ASKO ERRALDOIA La Cuadri del Hospi elkarteko familia guztiei, atzoko jaiaren elkarte eta pertsona antolatzaileei, ekimen honen sortzaile izan eta Oxabiri elkartasun kontzertu berezi bat antolatzeko ardura (ohorea!) eskaini izanagatik. Mila esker oholtzara igo zineten lagun guzti-guztiei, ezkutuan jo ta su lanean aritu zineten teknikari, argazkilari eta laguntzaile guztiei... Eskerrik beroena gure talde osoari ere, noski, talderik gabe guzti hau gure azaletik bizitzea ezinezko izango genukelako. Eta nola ez, eskerrik asko Gernika olatu urdin bilakatu zenuten milaka pertsonei!"}, {"text_idx": "#000008", "text": "Bizitzaren aldeko borrokan ere, musika beti izango dugu gurekin. Ez ahantzi."}]